
[bookmark: TextBodyBegin]Az Európai Parlament,
–	tekintettel a Kereskedelmi Világszervezetet (WTO) létrehozó, 1994. április 15-i Marrákesi Egyezményre,
–	tekintettel a WTO 2001. november 14-i, dohai miniszteri nyilatkozatára[footnoteRef:1], [1:  	2001. november 14-i dohai miniszteri nyilatkozat (WT/MIN(01)/DEC/1).] 

–	tekintettel a WTO-ról szóló korábbi állásfoglalásaira, különösen a WTO 12. miniszteri konferenciáját előkészítő többoldalú tárgyalásokról szóló, 2021. november 25-i[footnoteRef:2], a „WTO: a következő lépések” című, 2018. november 29-i[footnoteRef:3] és a WTO Fellebbezési Testületének válságáról szóló, 2019. november 28-i[footnoteRef:4] állásfoglalására, [2:  	HL C 224., 2022.6.8., 89. o.]  [3:  	HL C 363., 2020.10.28., 113. o.]  [4:  	HL C 232., 2021.6.16., 62. o.] 

–	tekintettel a WTO-ról szóló parlamenti konferencia 2018. december 7-én Genfben[footnoteRef:5] és 2017. december 10-én Buenos Airesben[footnoteRef:6] tartott éves ülésein konszenzussal elfogadott záródokumentumokra, [5:  	https://www.europarl.europa.eu/cmsdata/158345/outcome_document-final-e.pdf]  [6:  	https://www.europarl.europa.eu/cmsdata/231517/2017_PCWTO_outcome_EN.pdf] 

–	tekintettel a WTO 2022 júniusában, Genfben tartott 12. miniszteri konferenciájának eredményeire, amelyek egy záródokumentumot, miniszteri határozatokat és nyilatkozatokat, valamint egy halászati támogatásokról szóló megállapodást foglalnak magukban,
–	tekintettel a WTO 2017 decemberében Buenos Airesben tartott 11. miniszteri konferenciájának eredményeire, amelyek az elektronikus kereskedelemről, a beruházások megkönnyítéséről, a belföldi szolgáltatások szabályozásáról és a mikro-, kis- és középvállalkozásokról (mkkv-k) szóló miniszteri határozatok és együttes nyilatkozatok sorát foglalják magukban,
–	tekintettel a kereskedelemről és a nők gazdasági szerepvállalásának növeléséről szóló, 2017. december 12-i Buenos Aires-i nyilatkozatra és a kereskedelemmel és nemek közötti egyenlőséggel foglalkozó, 2020. szeptember 23-án létrehozott informális munkacsoportra,
–	tekintettel a WTO tagjait képviselő minisztereknek a műanyagszennyezésről és a környezeti szempontból fenntartható műanyag-kereskedelemről szóló, 2021. december 10-i, a kereskedelemről és a környezeti fenntarthatóságról szóló, 2021. december 14-i, valamint a fosszilis tüzelőanyagok támogatásáról szóló, 2021. december 14-i miniszteri nyilatkozataira,
–	tekintettel az ENSZ fenntartható fejlődési céljaira,
–	tekintettel az ENSZ Éghajlatváltozási Keretegyezménye (UNFCCC) keretében létrejött, 2016. november óta hatályos Párizsi Megállapodásra,
–	tekintettel „A kereskedelempolitika felülvizsgálata – Nyitott, fenntartható és határozott kereskedelempolitika” című, 2021. február 18-i bizottsági közleményre és annak „A WTO megreformálása: egy fenntartható és hatékony multilaterális kereskedelmi rendszer felé” című mellékletére (COM(2021)0066),
–	tekintettel eljárási szabályzata 132. cikkének (2) bekezdésére,
–	tekintettel a Nemzetközi Kereskedelmi Bizottság állásfoglalási indítványára,
A.	mivel a WTO-t azért hozták létre, hogy elősegítse az áruk és szolgáltatások kereskedelmének liberalizációját, erősítse a multilateralizmust, valamint támogassa a méltányos, nyitott, inkluzív, szabályokon alapuló és megkülönböztetésmentes multilaterális kereskedelmi rendszert annak érdekében, hogy világszerte javuljon az életszínvonal; mivel az EU kereskedelempolitikájának általános célja, hogy hozzájáruljon a világkereskedelem harmonikus fejlődéséhez, a nemzetközi kereskedelemre és a közvetlen külföldi tőkebefektetésekre vonatkozó korlátozások fokozatos megszüntetéséhez, valamint a vám- és egyéb akadályok csökkentéséhez és a jólét biztosításához; mivel a kereskedelem létfontosságú és kulcsfontosságú eszköz a fenntartható növekedés elősegítésére és az életszínvonal emelésére irányuló erőfeszítések támogatásához és kiegészítéséhez, a fenntartható fejlődés célkitűzésével összhangban biztosítva a teljes foglalkoztatottságot és a minőségibb munkahelyeket, valamint a jelentős mértékű és folyamatosan növekvő reáljövedelmet, törekedve mind a környezet védelmére és megőrzésére, mind pedig az ehhez szükséges eszközök fejlesztésére, a gazdasági fejlődés különböző szintjein lévő országok szükségleteinek és aggodalmainak megfelelően;
B.	mivel egy erős, nyitott és inkluzív multilaterális kereskedelmi rendszernek még erősebb szerepet kell játszania az éghajlatváltozással kapcsolatos globális célok és a nettó zéró kibocsátás elérésében, például a tisztaenergia-technológiákhoz és a körforgásos gazdasághoz elengedhetetlen áruk, szolgáltatások és gyakorlatok cseréje révén;
C.	mivel a szabályokon alapuló multilaterális kereskedelmi rendszerre jelenleg nagy nyomás nehezedik az egyes WTO-tagok döntéseiből eredő geopolitikai feszültségek és az általuk hozott egyoldalú intézkedések, valamint amiatt, hogy az Általános Vám- és Kereskedelmi Egyezmény (GATT) egyes részes felei indokolatlanul támaszkodnak az Általános Vám- és Kereskedelmi Egyezmény biztonsági kivételeire, ami már most is széttöredezettebb és kevésbé kiszámítható környezethez vezet a kereskedelempolitika terén; mivel a kereskedelem 75%-a még mindig a legnagyobb kedvezményben részesített nemzet elve alapján zajlik, ami megerősíti, hogy a WTO a világgazdaság tartóoszlopa; mivel a 12. miniszteri konferencia eredménye bebizonyította, hogy a WTO még mindig képes multilaterális megállapodásokat kötni, és a vészhelyzetekre reagálni;
D.	mivel a 12. miniszteri konferencián elfogadott, a halászati támogatásokról szóló WTO-megállapodás az első olyan multilaterális kereskedelmi megállapodás, amelynek középpontjában a környezeti fenntarthatóság áll, és amely kötelező erejű globális szabályokat állapít meg a kormányok által a halászati ágazatnak nyújtott, a becslések szerint évi 22 milliárd USD káros támogatások visszaszorításának elősegítésére, amint azt a 14.6. fenntartható fejlesztési cél is előírja; mivel a megállapodás még nem tartalmaz olyan szabályokat a halászati támogatások több mint felét kitevő támogatásokra vonatkozóan, amelyek hozzájárulnak a túlzott kapacitás és a túlhalászás kezeléséhez, azonban erről még folytatódnak a tárgyalások;
E.	mivel a WTO 12. miniszteri konferenciája 2022. június 17-én határozatot fogadott el, amely a szellemi tulajdonjogok kereskedelmi vonatkozásairól szóló megállapodás (TRIPS-megállapodás) keretében rugalmasságot biztosít a Covid19-vakcinák gyártásának és forgalmazásának lehetővé tétele érdekében, ugyanakkor elhalasztotta az e rugalmasság alkalmazási körének a Covid19 elleni terápiás és diagnosztikai termékekre való kiterjesztéséről szóló döntést; mivel a WTO-nak a szellemitulajdon-jogok kereskedelmi vonatkozásaival foglalkozó tanácsa tárgyalásokat folytat a TRIPS-megállapodás alóli felmentés meghosszabbításáról;
F.	mivel az élelmezésbiztonság továbbra is nagy feladatot jelent, mert 2021 és 2022 között 193 millióról 258 millióra nőtt azoknak az embereknek a száma, akik válsággal vagy súlyosbodó akut élelmiszer-bizonytalansággal küzdöttek; mivel a WTO uruguayi fordulóján elfogadott mezőgazdasági megállapodás kifejezetten elismeri azt, hogy a folyamatban lévő tárgyalások során figyelembe kell venni az élelmezésbiztonságot; mivel a kereskedelem javíthatja az élelmiszerek elérhetőségét azokban a régiókban, ahol azok korlátozottan állnak rendelkezésre, és hozzájárulhat az élelmiszerekhez való gazdasági hozzáférés javításához is azáltal, hogy munkalehetőségeket teremt, és növeli a jövedelmeket;
G.	mivel a WTO-tagok bizonyították elkötelezettségüket az élelmiszerhiány kezelése és a legkiszolgáltatottabbaknak nyújtott sürgősségi élelmiszersegélyek biztosítása mellett, mind az élelmiszer-ellátás bizonytalanságára való vészhelyzeti reagálásról szóló miniszteri nyilatkozatban, mind pedig a 12. miniszteri konferencián elfogadott, az Élelmezési Világprogram humanitárius élelmiszer-beszerzéseinek az exporttilalmak és -korlátozások alóli mentesítéséről szóló miniszteri határozatban;
H.	mivel a fenntartható kereskedelem hozzájárulhat az éghajlatváltozás hatásainak mérsékléséhez és az éghajlatváltozás elleni küzdelemhez;
I.	mivel 2019. december 11-ét követően nem működik tovább a WTO Fellebbezési Testülete, és ennek következtében a működőképes, független és pártatlan fellebbviteli szakasz holtpontra jutott; mivel a 12. miniszteri konferencián a WTO-tagok kötelezettséget vállaltak arra, hogy megbeszéléseket folytatnak annak érdekében, hogy 2024-re valamennyi WTO-tag számára hozzáférhető, teljes mértékben és megfelelően működő vitarendezési rendszer jöjjön létre;
J.	mivel az Európai Parlament az Interparlamentáris Unióval együtt a WTO-ról szóló parlamenti konferencia révén több mint 20 éve döntő szerepet játszik a WTO parlamenti dimenziójának kialakításában;
K.	mivel a WTO 13. miniszteri konferenciájára 2024. február 26–29. között Abu-Dzabiban, az Egyesült Arab Emírségekben kerül sor;
1.	megismétli, hogy teljes mértékben elkötelezett a multilateralizmus maradandó értéke mellet, és hangsúlyozza, hogy a kereskedelem szabályozásához elengedhetetlen egy korszerűsített multilaterális rendszer; felszólít egy mindenki javát szolgáló, tisztességes és szabályokon alapuló kereskedelemre támaszkodó kereskedelmi menetrend kidolgozására, amely hozzájárul a fenntartható gazdasági fejlődéshez, és nem merül ki pusztán a GDP-növekedés és a jólét fogalommeghatározásában, ezáltal erősítve a békét és a biztonságot; hangsúlyozza, hogy a WTO-nak elő kell mozdítania a fenntartható fejlődési célok megvalósítását, az egészségfejlesztést, valamint a szociális, környezeti és emberi jogok érvényre juttatását, továbbá biztosítania kell, hogy a multilaterálisan elfogadott és harmonizált szabályokat mindenki alkalmazza;
2.	sürgeti a WTO valamennyi tagját, hogy kötelezze el magát a 13. miniszteri konferencia sikeres kimenetele mellett; úgy véli, hogy az 13. miniszteri konferencián meg kell indulnia a WTO továbbfejlesztési és korszerűsítési folyamatának annak biztosítása érdekében, hogy a WTO érdemi szerepet játszhasson a XXI. század kihívásainak kezelésében, ideértve az olyan kérdéseket is, mint az éghajlatváltozás, az élelmezésbiztonság, a biológiai sokféleség csökkenése, az egészségügy, a fenntarthatóság és a szegénység elleni küzdelem; sürgeti a WTO valamennyi tagját, hogy fokozottan törekedjen arra, hogy kézzelfogható eredmények szülessenek, amelyek azt mutatják, hogy a WTO képes megfelelni a jelenlegi kihívásoknak; üdvözli a vezető tisztviselők 2023. október 22–23-i ülésén adott iránymutatást; különösen kéri a WTO-tagokat arra, hogy zárják le a halászati támogatásokról szóló multilaterális megállapodás második szakaszát, és hárítsák el a fennmaradó akadályokat az intézményi reformok átfogó csomagjának elfogadása érdekében, beleértve egy olyan határozatot is, amely teljes mértékben működőképes vitarendezési rendszerhez vezetne; megismétli, hogy tovább kell erősíteni a WTO Titkárságának szerepét;
3.	úgy véli, hogy sürgősen meg kell kezdeni a WTO érdemi reformját, és ennek tükröződnie kell a 13. miniszteri konferencia eredményeiben; üdvözli a legutóbbi miniszteri konferencia óta e tekintetben elvégzett valamennyi munkát; felhívja a WTO-tagokat, hogy fogadjanak el egy átfogó csomagot, amely felülvizsgálja a WTO nyomonkövetési, tárgyalási, tanácskozási és vitarendezési funkcióit, amely során a WTO hatékonyságának, inkluzivitásának, átláthatóságának, hitelességének és legitimitásának növelése érdekében kellő figyelmet kell fordítani a WTO parlamenti dimenziójára is;
4.	sürgeti, hogy valamennyi WTO-tag határozottabban és még konstruktívabban kötelezze el magát a teljes mértékben működőképes vitarendezési rendszer mihamarabbi helyreállítása mellett, amely többek között megoldaná az eljárások túlzott hosszából eredő problémát; elismerését fejezi ki a közvetítőnek folyamatirányítási munkájáért, amely folyamatnak a 13. miniszteri konferenciának benyújtandó, egységes szerkezetbe foglalt szövegtervezethez kell vezetnie; sajnálja ugyanakkor, hogy eddig nem sikerült jelentős előrelépést elérni; felszólítja a tagokat, hogy folytassanak konstruktív és átlátható megbeszéléseket, hogy a 13. miniszteri konferencián megállapodásra tudjanak jutni a vitarendezési rendszerrel kapcsolatban; emlékeztet arra, hogy továbbra is a kötelező erejű, kétlépcsős és független folyamatnak kell a fő célkitűzésnek maradnia;
5.	annak érdekében, hogy áthidalják azt az időt, amíg a WTO szintjén újra teljesen működőképes vitarendezési testület áll fel, felkéri a tagokat, hogy fontolják meg a fellebbezés esetén választottbírósági eljárás alkalmazásáról rendelkező, többoldalú átmeneti megállapodáshoz való csatlakozás lehetőségét annak céljából, hogy bizonyítsák a tisztességes és működőképes vitarendezési rendszer iránti elkötelezettségüket;
6.	sürgeti azokat a WTO-tagokat, amelyek ezt még nem tették meg, hogy mielőbb erősítsék meg a halászati támogatásokról szóló WTO-megállapodást annak érdekében, hogy a megállapodás a lehető leghamarabb hatályba léphessen, amihez a tagság kétharmadának megerősítése szükséges; hangsúlyozza annak alapvető fontosságát, hogy a tengeri biológiai erőforrások kimerülésének elkerülése és fenntartható kezelésük lehetővé tétele érdekében gyors megállapodás szülessen a túlzott kapacitást és a túlhalászást elősegítő halászati támogatásokra vonatkozó szabályokról is; a 14.6. fenntartható fejlődési céllal összhangban tiszteletben tartva ugyanakkor azokat az eseteket, amikor különleges és megkülönböztetett elbánásra van szükség;
7.	hangsúlyozza, hogy a WTO fejlesztési dimenziója általánosan érvényesítendő, többek között a WTO reformfolyamatán keresztül, valamint azáltal, hogy a különleges és megkülönböztetett elbánás elvét jobban a fejlődő országok szükségleteihez igazítják; sajnálatát fejezi ki amiatt, hogy a WTO még nem valósította meg teljes mértékben dohai fejlesztési menetrendjét; üdvözli, hogy határozat született az LDC-státuszból való átsorolás útján haladó, legkevésbé fejlett országokat (LDC-országok) támogató intézkedések meghosszabbításáról annak érdekében, hogy zökkenőmentes és fenntartható átmeneti időszakot biztosítsanak a kereskedelmi kedvezmények visszavonásához; megismétli, hogy a különleges és megkülönböztetett elbánás mechanizmusát valamennyi WTO-tag megfelelő bevonásával felül kell vizsgálni és át kell alakítani annak érdekében, hogy jobban tükröződjenek a humán fejlettségi részmutatók, ugyanakkor védelemben részesüljön a tisztességtelen kereskedelem kezelésére szolgáló politikai mozgástér, és ezért felszólítja a WTO-tagokat, hogy vizsgálják felül a rendszert; hangsúlyozza azonban, hogy a fejlettségi szintre vonatkozó önmeghatározás tisztességtelen kereskedelemhez vezethet, ha ez az egyetlen kritérium;
8.	hangsúlyozza, hogy az átláthatóság növelése és a WTO támogatásokra vonatkozó szabálykönyvének kiigazítása érdekében a WTO-n belül új lendületet kell adni az ipari ágazatok állami támogatásáról szóló megbeszéléseknek – beleértve a támogatásokról és kiegyenlítő intézkedésekről szóló megállapodás aktualizálását –, hogy választ lehessen adni az olyan jelenlegi kihívásokra, mint például az éghajlatváltozás, kezelni lehessen bizonyos WTO-tagok tisztességtelen gyakorlatait, és hatékonyan lehessen reagálni az olyan negatív továbbgyűrűző hatásokra, mint a túlzott kapacitás és a karbonintenzív ellátási láncok; úgy véli, hogy a 13. miniszteri konferenciának határozott idejű munkaprogramot kellene kidolgoznia, amely lehetőséget biztosít az ipari ágazatokat támogató állami beavatkozásról folyó tanácskozásokra abból a célból, hogy ajánlások szülessenek a 14. miniszteri konferencia számára;
9.	hangsúlyozza, hogy előrelépésre van szükség a mezőgazdasági tárgyalások terén annak érdekében, hogy hiteles eredmények szülessenek olyan területeken, mint az élelmezésbiztonsági célú, állami élelmiszerkészlet-tartalékolás kérdésének tartós megoldása, a hazai támogatás, a piacra jutás, a gyapot, az exportkorlátozások és az exportverseny, valamint a mezőgazdasági ágazatnak a jelenlegi – többek között a vidéki megélhetéssel és a környezeti fenntarthatósággal kapcsolatos – kihívásokra való felkészítése; hangsúlyozza, hogy a mezőgazdasági termelők számára biztosítani kell a tisztességes versenyt és az egyenlő versenyfeltételeket; felszólít a mezőgazdasági politikákkal és támogatásokkal kapcsolatos információk jobb megosztására és átláthatóságára a tárgyalások előmozdítása érdekében, és abból a célból, hogy támogassák az árukereskedelemre és a magánkészletekre vonatkozó adatoknak a Világélelmezés-biztonsági Bizottsággal való nagyobb mértékű WTO-szintű megosztását; üdvözli a WTO és a FAO közötti egyetértési megállapodásnak az ENSZ Éghajlatváltozási Keretegyezménye részes feleinek 2023. évi konferenciáján való aláírását, amely megállapodás erősíteni fogja többek között a mezőgazdasági reformmal, az élelmezésbiztonsággal és az éghajlatváltozással kapcsolatos együttműködést; kiemeli, hogy az EU-nak az európai zöld megállapodás célkitűzéseivel összhangban magasabb szintű fenntarthatósági kritériumokat kell szorgalmaznia;
10.	hangsúlyozza, hogy eredményeket kell elérni az élelmezésbiztonság terén, beleértve azokat a konkrét intézkedéseket, amelyek arra irányulnak, hogy növeljék a legkevésbé fejlett országok és a nettó élelmiszer-importáló fejlődő országok rezilienciáját az élelmiszer-ellátás súlyos bizonytalanságára adott válaszlépések során;
11.	várakozása szerint a WTO reformja meg fogja könnyíteni a nyílt, többoldalú megállapodások multilaterális szerkezetbe való integrálását annak érdekében, hogy biztosítsa a haladást azokon a területeken, amelyek nem elég érettek a teljes tagsághoz; megismétli a WTO tagjaihoz intézett felhívását, hogy fontolják meg, hogyan lehetne egy olyan új együttműködési rendszert kialakítani, amely világos elvekkel rendelkezik, és meghatározza a tagok minimális számát, akiknek részt kell venniük egy többoldalú kezdeményezésben, és ennek alapján hozzanak létre egy egyszerű mechanizmust, amely lehetővé teszi, hogy az így létrejövő megállapodásokat beépítsék a WTO szerkezetébe;
12.	üdvözli a fejlesztési célú beruházások megkönnyítésére irányuló megállapodásról szóló tárgyalások lezárását, amelynek célja, hogy igazságosabb, átláthatóbb, hatékonyabb és kiszámíthatóbb környezetet teremtsen a határokon átnyúló beruházások és a fejlődő országok globális beruházási folyamatokban való részvételének megkönnyítése érdekében; támogatja e megállapodásnak a WTO szabálykönyv plurilaterális kereskedelmi megállapodásokról szóló 4. mellékletébe történő felvételét a WTO-egyezmény X.9. cikkében meghatározottak szerint, és úgy véli, hogy ez mintaként szolgálhat a jövőbeli plurilaterális megállapodásokhoz;
13.	kiemeli a digitális kereskedelemre vonatkozó multilaterális és plurilaterális szabályok fontosságát, mivel a digitális kereskedelem jelenleg a teljes kereskedelem 25%-át teszi ki; határozottan bátorítja az arra irányuló törekvéseket, hogy méltányos és állandó megoldást találjanak a moratórium által érintett elektronikus továbbításokra, különös tekintettel a megújítás elmaradásának negatív hatásaira, ezen belül pedig különösen a nőket, valamint a kis- és középvállalkozásokat (kkv-kat) érintő negatív hatásokra; üdvözli és támogatja a WTO e-kereskedelemről szóló plurilaterális tárgyalásai során a széles körű tagságot, az ambiciózus tárgyalási menetrendet és eddig elért eredményeket; kiemeli az elektronikus továbbítások szabad áramlásának jelentőségét, amelyek alapvető fontosságúak a digitális kereskedelem szempontjából, csökkentik a kereskedelmi költségeket, növelik a fogyasztók jólétét és az export-versenyképességet, és jelentős előnyökkel járnak, különösen a kkv-k és a fejlődő országok számára; emlékeztet azon álláspontjára, hogy egy esetleges megállapodásnak garantálnia kell az e-kereskedelemmel kapcsolatos áruk és szolgáltatások méltányos piacra jutását a harmadik országokban, valamint a fogyasztói és munkavállalói jogok védelmét, és elő kell segítenie az üzleti innovációt; hangsúlyozza, hogy az e-kereskedelemről szóló esetleges megállapodásnak meg kell felelnie a meglévő és jövőbeli uniós jogszabályoknak, és elegendő politikai mozgásteret kell biztosítania a digitális szabályozás számára, különösen az olyan kérdésekben, mint az adatáramlás, az adatlokalizálás, az adatvédelem, a mesterséges intelligencia és a forráskód; felszólítja az összes partnert, hogy teljes elkötelezettséggel vegyen részt a tárgyalások 13. miniszteri konferenciáig történő lezárásában, és támogassa az erre irányuló erőfeszítéseket; hangsúlyozza, hogy a bevált gyakorlatok megosztása és a kapacitásépítés fokozása révén át kell hidalni a digitális szakadékot;
14.	emlékeztet a WTO mkkv-k iránti elkötelezettségére, és emlékeztet arra, hogy az mkkv-k a globális gazdaságban jelentős súlyt képviselnek, és kiaknázatlan lehetőségekkel rendelkeznek a globális értékláncok terén; sürgeti a tagokat, hogy továbbra is keressenek olyan megoldásokat, amelyek segítenék az mkkv-kat a világkereskedelemben való részvételük növelésében, figyelembe véve ugyanakkor sajátos szükségleteiket;
15.	úgy véli, hogy az 13. miniszteri konferencia eredményénként cselekvésalapú kereskedelempolitikai menetrendnek kell létrejönnie, amely támogatja a 2030-ig tartó időszakra vonatkozó fenntartható fejlődési célokat és a Párizsi Megállapodást; határozottan ösztönzi a WTO-tagokat, hogy fontoljanak meg minden lehetséges intézkedést az üvegházhatású gázok kibocsátásának – az ENSZ Éghajlatváltozási Keretegyezményével és az ENSZ Éghajlatváltozási Keretegyezménye részes felei 2023. évi konferenciájának következtetéseivel összhangban történő – korlátozásához való hozzájárulás, a Párizsi Megállapodáshoz való igazodás és a klímasemlegesség megerősítése, valamint a belföldön elfogadott intézkedésekkel kapcsolatban a WTO-n belüli együttműködés fokozása érdekében; üdvözli a fosszilis tüzelőanyagok támogatásának reformjára vonatkozó plurilaterális kezdeményezések, valamint a műanyagszennyezésről folytatott párbeszéd és a kereskedelmi és környezeti fenntarthatósággal kapcsolatos strukturált megbeszélések keretében zajló konstruktív tárgyalásokat; felszólít a környezeti termékekről szóló megállapodással (EGA) kapcsolatos tárgyalások újraindítására; arra bátorítja a WTO-t, hogy könnyítse meg a WTO-tagok közötti információcserét és együttműködést a szén-dioxid-árazási módszerekkel kapcsolatban; hangsúlyozza, hogy elő kell mozdítani az olyan szolgáltatásokról és árukról szóló megbeszéléseket, beleértve a feldolgozási és előállítási módszereket, amelyek segítik a környezeti és éghajlati kihívásokkal való megbirkózást; emlékeztet arra, hogy a tagok által hozott egyoldalú intézkedéseknek a WTO szabályait kell követniük, és az Általános Vám- és Kereskedelmi Egyezmény alóli kivételek alkalmazására vonatkozó döntést gondosan meg kell vizsgálni; sürgeti az EU-t, hogy hívja fel a figyelmet fenntarthatósági jogszabályaira, például a fenntarthatósággal kapcsolatos vállalati átvilágításról szóló irányelvre, az importáruk karbonintenzitását ellensúlyozó mechanizmusra (CBAM) és az erdőirtásra vonatkozó szabályozásra, és fejtse ki a mögötte álló okokat annak érdekében, hogy azokat a globális környezeti célkitűzések eléréséhez nyújtott hozzájárulásra és a kereskedelem fenntarthatóbbá tételére irányuló valódi és megkülönböztetésmentes kísérletként ismerjék el, többek között azáltal, hogy több praktikus információt nyújtanak arról, hogy a szabályozások hogyan alkalmazandók a gyakorlatban; üdvözli az ENSZ Éghajlatváltozási Keretegyezménye részes felei 2023. évi konferenciájának első „kereskedelmi napját” és a fosszilis tüzelőanyagoktól való elszakadás történelmi jelentőségű eredményét; elvárja, hogy az Egyesült Nemzetek Éghajlatváltozási Keretegyezménye Felei Konferenciájának döntése tükröződjön a WTO munkájában;
16.	újólag megerősíti, hogy kapcsolat áll fenn a nemek közötti egyenlőség és az inkluzív fejlesztés között, hangsúlyozva, hogy a nők szerepvállalásának erősítése kulcskérdés a szegénység felszámolása szempontjából, ezzel egyidejűleg kritikus fontosságú a gazdaság fejlődése számára, hogy elhárítsák a nők kereskedelemben való részvétele elől az akadályokat, valamint kezeljék a jelenlegi kereskedelmi szabályoknak a – többszörös szerepeket betöltő – nőkre gyakorolt kedvezőtlen hatásait; ösztönzi a WTO valamennyi tagját, hogy írja alá a kereskedelemről és a nők gazdasági szerepvállalásának növeléséről szóló 2017. évi Buenos Aires-i nyilatkozatot, aláíróit pedig arra, hogy teljesítsék kötelezettségvállalásaikat; üdvözli a WTO kereskedelemmel és nemek közötti egyenlőséggel foglalkozó informális munkacsoportjának létrehozását; gratulál a WTO-nak a nemek közötti egyenlőséggel foglalkozó kereskedelmi világkongresszus 2022. decemberi megszervezéséért, amely a kereskedelemről és a nemek közötti egyenlőségről szóló első nemzetközi kutatási konferencia volt;
17.	méltányolja, hogy a WTO-tagok megállapodtak abban, hogy megvitatják a TRIPS-határozat hatályát, annak a Covid19- diagnosztikára és -terápiákra való kiterjesztése céljából; felhívja a WTO-tagokat, hogy hozzanak határozatot a 13. miniszteri konferenciáig, szem előtt tartva az innovációs ösztönzőket; felhívja a WTO-tagokat, hogy vizsgálják felül nemzeti jogszabályaikat és politikáikat, hogy az egészségügyi termékekhez való hozzáférés védelme érdekében azokba a szellemitulajdon-jogokra vonatkozó valamennyi rugalmasság teljes mértékben beépüljön;
18.	felkéri a Bizottságot és a Tanácsot annak biztosítására, hogy a Parlament továbbra is szorosan bekapcsolódhasson a 13. miniszteri konferencia előkészítésébe, és a 2024. évi miniszteri konferencia folyamán késlekedés nélkül tájékoztatást kapjon, és konzultáljanak vele;
19.	felhívja a WTO tagjait, hogy biztosítsák a demokratikus legitimitást és átláthatóságot a WTO és a parlamenti konferencia parlamenti dimenziójának megerősítése révén; üdvözli az Európai Parlament és az Interparlamentáris Unió (IPU) közös parlamenti konferenciájának WTO-val kapcsolatos nagy jelentőségű munkáját; kiemeli annak szükségességét, hogy a parlamenti képviselők számára biztosítva legyen a jobb betekintés minden kereskedelmi tárgyalásba, valamint az, hogy részt vegyenek a WTO határozatainak kidolgozásában és végrehajtásában; arra bátorítja a vezetőket, hogy támogassák a kereskedelemmel kapcsolatos új narratívát, amelyben a kereskedelmet a fenntarthatóság, a biztonság és a befogadás elérését elősegítő, nem pedig akadályozó tényezőnek tekintik;
20.	felszólítja a WTO-tagokat, hogy fokozzák az összes érdekelt féllel, köztük a civil társadalommal, a szakszervezetekkel és az üzleti szervezetekkel folytatott párbeszédet, valamint erősítsék az együttműködést más nemzetközi szervezetekkel, például a Nemzetközi Munkaügyi Szervezettel és tágabb értelemben az ENSZ egészével; elvárja, hogy vezetők minden szinten jobban kommunikáljanak a szabályokon alapuló kereskedelem előnyeiről;
21.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállami kormányoknak és parlamenteknek, valamint a Kereskedelmi Világszervezet főigazgatójának és az Interparlamentáris Uniónak.

